《约诸人游罗坊观》
宋代·谢薖

阳夏吾鼻祖，人物倾九州。间携东山妓，文靖极风流。

屐齿步飞磴，快哉康乐游。耳孙牛马走，阘惰无匹俦。

但有爱山趣，尚能继前修。颇厌城市尘，拘絷如楚囚。

朅来龙泉上，杖履随沙鸥。幽寻风露静，江月动金虬。

青山带长江，佳气日夕浮。旁有列仙家，丹楼连飞楼。

琴书静无华，竹树烦更幽。约我云霞交，兹游及清秋。

朱弦荡尘襟，芳尊写牢愁。道士如弥明，长颈高结喉。

初无石鼎句，崄怪压刘侯。从渠倚壁睡，吾属足冥搜。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。